Fangar hafa framvegis aðgengi að geðlækni þegar á þarf að halda ólíkt því sem verið hefur hingað til . Ráðist á í sérstakt átak til að stórefla geðheilbrigðisþjónustu við fanga . Heilsugæsla höfuðborgarsvæðisins mun framvegis sinna geðheilbrigðisþjónustu við fanga í öllum fangelsum landsins . Stofnað hefur verið sérhæft geðheilsuteymi fanga sem sinnir verkefnum sem tengjast föngum . Sérstakt samkomulag þessa efnis var undirritað í fangelsinu á Hólmsheiði í morgun . „ Þetta er ársverkefni sem við erum að setja af stað . Sem er undirbúningur að því hvernig við sjáum þetta til lengri framtíðar . Það er fjármagnað . Við erum með fimmtíu og fimm milljónir á þessu ári og síðan sjötíu á næsta ári . Vegna þess að ég vil að það liggi algjörlega fyrir að verkefnið sé fjármagnað til fulls , “ segir Svandís Svavarsdóttir heilbrigðisráðherra . Hún vonast til að þjónustan eigi eftir að festa sig í sessi . Páll Winkel fangelsismálastjóri segir mikið ánægjuefni að stórefla eigi þessa þjónustu við fanga . „ Þetta er auðvitað magnaður dagur . Við erum búin að bíða eftir þessu í marga áratugi . Berjast fyrir því að fá geðheilbrigðisþjónustu fyrir þennan veika skjólstæðingahóp , “ segir Páll . Hann segir fanga koma til með að finna mikla breytingu . „ Fangar hafa núna aðgengi að geðlækni þegar það hentar og þegar það er nauðsynlegt . Það hefur ekki verið geðlæknir starfandi við fangelsi landsins í mörg ár . Bara það eitt og sér skiptir miklu máli en að það sé heilt teymi í kringum það og aðgengi fanganna að þessu teymi þegar það þarf , skiptir miklu máli , “ segir Páll .